KOMISSION ASETUS (EU) 2023/128,

annettu 18 päivänä tammikuuta 2023,

Euroopan parlamentin ja neuvoston asetuksen (EY) N:o 396/2005 liitteiden II, III ja V muuttamisesta siltä osin kuin on kyse benalaksyylin, bromoksyniilin, kloorisulfuronin, epoksikonatsolin ja fenamifossin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan ja 18 artiklan 1 kohdan b alakohdan,

sekä katsoo seuraavaa:

(1) Benalaksyylin, bromoksyniilin ja fenamifossin jäämien enimmäismäärät vahvistettiin asetuksen (EY) N:o 396/2005 liitteessä II. Kloorisulfuronin ja epoksikonatsolin jäämien enimmäismäärät vahvistettiin kyseisen asetuksen liitteessä III olevassa A osassa.

(2) Tehoaineen benalaksyyli hyväksyntä jätettiin uusimatta komission asetuksella (EU) 2020/1280 (2) muun muassa ihmisten terveyteen liittyvistä syistä. Hyväksynnän voimassaolo päättyi 31 päivänä heinäkuuta 2021. Kaikki tätä tehoainetta sisältävien kasvinsuojeluaineiden voimassa olevat luvat on peruutettu.

(3) Benalaksyylin hyväksynnän uusimatta jättämisen yhteydessä Euroopan elintarviketurvallisuusviranomainen, jäljempänä ’elintarviketurvallisuusviranomainen’, ei voinut tehdä päätelmää siitä, että aineella ei olisi hormonitoimintaa häiritseviä ominaisuuksia (3).

(4) Benalaksyyli-M on hyväksytty kasvinsuojeluaineiden tehoaine Sekä benalaksyylin että benalaksyyli-M:n jäämän määritelmä on ”Benalaksyyli ja muut sen isomeerien seokset benalaksyyli-M mukaan luettuna (isomeerien summa)”. Benalaksyylin jäämien enimmäismäärät viinirypäleiden (syötäväksi tarkoitetut), perunoiden, valkosipulin, sipulien, salottisipulien, vesimelonien, lehtisalaatin ja purjon osalta ovat kuluttajien kannalta turvallisia, ja ne olisi pidettävä ennallaan, jotta voidaan ottaa huomioon benalaksyyli-M:n hyväksytyt käyttötarkoitukset kyseisissä tuotteissa. Voimassa olevat viinirypäleitä (viinin valmistukseen tarkoitetut) ja meloneja koskevat jäämien enimmäismäärät vastaavat Codex-enimmäismääriä, jäljempänä ’CXL-arvot’. Ne ovat kuluttajien kannalta turvallisia, ja ne olisi myös pidettävä ennallaan asetuksen (EY) N:o 396/2005 14 artiklan 2 kohdan e alakohdan mukaisesti. Munakoisoja ja tomaatteja koskevat benalaksyyli-M:n jäämien enimmäismäärät hyväksyttyjen käyttötarkoitusten osalta ovat alhaisempia kuin benalaksyylin jäämien enimmäismäärät. Näitä tuotteita koskevat benalaksyylin jäämien enimmäismäärät olisi sen vuoksi laskettava benalaksyyli-M:n voimassa olevien jäämien enimmäismäärien tasolle. Paprikoiden ja rapsinsiementen osalta benalaksyyli-M:llä ei ole hyväksyttyjä käyttötarkoituksia eikä CXL-arvoja tai tuonnissa sallittavia enimmäismääriä. Kyseisiä tuotteita koskevat benalaksyylin jäämien enimmäismäärät olisi laskettava määritysrajan tasolle asetuksen (EY) N:o 396/2005 liitteessä II.

(5) Tehoaineen bromoksyniili hyväksyntä jätettiin uusimatta komission asetuksella (EU) 2020/1276 (4) muun muassa ihmisten terveyteen liittyvistä syistä. Tehoaineen hyväksynnän voimassaolo päättyi 31 päivänä heinäkuuta 2021. Kaikki bromoksyniiliä sisältävien kasvinsuojeluaineiden voimassa olevat luvat on peruutettu, eikä kyseiselle tehoaineelle ole CXL-arvoja tai tuonnissa sallittavia enimmäismääriä. Sen vuoksi on aiheellista poistaa asetuksen (EY) N:o 396/2005 liitteessä II vahvistetut tätä ainetta koskevat jäämien enimmäismäärät asetuksen (EY) N:o 396/2005 17 artiklan mukaisesti, luettuna yhdessä sen 14 artiklan 1 kohdan a alakohdan kanssa. Kaikkia tuotteita koskevat jäämien enimmäismäärät olisi asetettava määritysrajan tasolle asetuksen (EY) N:o 396/2005 liitteessä V kyseisen asetuksen 18 artiklan 1 kohdan b alakohdan mukaisesti.

(6) Tehoaineen kloorisulfuroni hyväksynnän voimassaolo päättyi 31 päivänä joulukuuta 2019, eikä hakija ole toimittanut hakemusta sen uusimiseksi. Kaikki tätä tehoainetta sisältävien kasvinsuojeluaineiden voimassa olevat luvat on peruutettu. Kloorisulfuronille ei ole CXL-arvoja tai tuonnissa sallittavia enimmäismääriä. Sen vuoksi on aiheellista poistaa asetuksen (EY) N:o 396/2005 liitteessä III olevassa A osassa vahvistetut tätä ainetta koskevat jäämien enimmäismäärät asetuksen (EY) N:o 396/2005 17 artiklan mukaisesti, luettuna yhdessä sen 14 artiklan 1 kohdan a alakohdan kanssa. Kaikkia tuotteita koskevat jäämien enimmäismäärät olisi asetettava määritysrajan tasolle asetuksen (EY) N:o 396/2005 liitteessä V kyseisen asetuksen 18 artiklan 1 kohdan b alakohdan mukaisesti.

(7) Tehoaineen epoksikonatsoli hyväksynnän voimassaolo päättyi 30 päivänä huhtikuuta 2020, ja hakija peruutti sen uusimista koskevan hakemuksen. Kaikki tätä tehoainetta sisältävien kasvinsuojeluaineiden voimassa olevat luvat on peruutettu. Epoksikonatsolillle ei ole CXL-arvoja tai tuonnissa sallittavia enimmäismääriä. Sen vuoksi on aiheellista poistaa asetuksen (EY) N:o 396/2005 liitteessä III olevassa A osassa vahvistetut tätä ainetta koskevat jäämien enimmäismäärät asetuksen (EY) N:o 396/2005 17 artiklan mukaisesti, luettuna yhdessä sen 14 artiklan 1 kohdan a alakohdan kanssa. Kaikkia tuotteita koskevat jäämien enimmäismäärät olisi asetettava määritysrajan tasolle asetuksen (EY) N:o 396/2005 liitteessä V kyseisen asetuksen 18 artiklan 1 kohdan b alakohdan mukaisesti.

(8) Tehoaineen fenamifossi hyväksyntä jätettiin uusimatta komission asetuksella (EU) 2020/1246 (5) muun muassa ihmisten terveyteen liittyvistä syistä. Tehoaineen hyväksynnän voimassaolo päättyi 23 päivänä syyskuuta 2020. Kaikki fenamifossia sisältävien kasvinsuojeluaineiden voimassa olevat luvat on peruutettu.

(9) Fenamifossin hyväksynnän uusimatta jättämisen yhteydessä elintarviketurvallisuusviranomainen havaitsi useita huolenaiheita (6), jotka liittyivät kuluttajien terveydelle aiheutuvaan riskiin ja puutteellisiin tietoihin hedelmävihanneksia koskevien edustavien käyttötarkoitusten osalta.

(10) Syötäväksi tarkoitettuja ja viinin valmistukseen tarkoitettuja rypäleitä koskevat jäämien enimmäismäärät vastaavat tuonnissa sallittavia enimmäismääriä, mutta kuluttajiin kohdistuvaa riskiä ei voida sulkea pois, koska genotoksisuutta koskeva tietopaketti metaboliiteista M01 ja M02 oli puutteellinen ja kuluttajille aiheutuvien riskien arviointia ei voitu saada valmiiksi. Tomaatteja, paprikoita, munakoisoja, meloneja ja sokerijuurikkaita koskevat jäämien enimmäismäärät perustuvat sellaisiin fenamifossin EU:n käyttötarkoituksiin, jotka on peruutettu. Sen vuoksi on aiheellista poistaa asetuksen (EY) N:o 396/2005 liitteessä II vahvistetut tätä ainetta koskevat jäämien enimmäismäärät asetuksen (EY) N:o 396/2005 17 artiklan mukaisesti, luettuna yhdessä sen 14 artiklan 1 kohdan a alakohdan kanssa. Kaikkia tuotteita koskevat jäämien enimmäismäärät olisi asetettava määritysrajan tasolle asetuksen (EY) N:o 396/2005 liitteessä V kyseisen asetuksen 18 artiklan 1 kohdan b alakohdan mukaisesti.

(11) Komissio kuuli torjunta-ainejäämiä käsitteleviä Euroopan unionin vertailulaboratorioita tarpeesta mukauttaa tiettyjä määritysrajoja. Laboratoriot ehdottivat kaikille tämän asetuksen soveltamisalaan kuuluville tehoaineille tuotekohtaisia määrärajoja, jotka ovat analyyttisesti saavutettavissa.

(12) Unionin kauppakumppaneita on kuultu Maailman kauppajärjestön kautta uusista jäämien enimmäismääristä, ja niiden kannanotot on otettu huomioon.

(13) Sen vuoksi asetusta (EY) N:o 396/2005 olisi muutettava.

(14) Olisi sallittava kohtuullinen siirtymäaika ennen uusien jäämien enimmäismäärien soveltamista, jotta jäsenvaltiot, kolmannet maat ja elintarvikealan toimijat voivat mukautua kyseisten jäämien enimmäismäärien muuttamisesta johtuviin vaatimuksiin.

(15) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan asetuksen (EY) N:o 396/2005 liitteet II, III ja V tämän asetuksen liitteen mukaisesti.

2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 8 päivästä elokuuta 2023.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 18 päivänä tammikuuta 2023. Komission puolesta Puheenjohtaja Ursula VON DER LEYEN

(1) EUVL L 70, 16.3.2005, s. 1.

(2) Komission täytäntöönpanoasetus (EU) 2020/1280, annettu 14 päivänä syyskuuta 2020, tehoaineen benalaksyyli hyväksynnän uusimatta jättämisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen muuttamisesta (EUVL L 301, 15.9.2020, s. 4).

(3) Euroopan elintarviketurvallisuusviranomainen, ”Conclusion on the peer review of the pesticide risk assessment of the active substance benalaxyl”, EFSA Journal 2020;18(1):5985.

(4) Komission täytäntöönpanoasetus (EU) 2020/1276, annettu 11 päivänä syyskuuta 2020, tehoaineen bromoksyniili hyväksynnän uusimatta jättämisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen muuttamisesta (EUVL L 300, 14.9.2020, s. 32).

(5) Komission täytäntöönpanoasetus (EU) 2020/1246, annettu 2 päivänä syyskuuta 2020, tehoaineen fenamifossi hyväksynnän uusimatta jättämisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen muuttamisesta (EUVL L 288, 3.9.2020, s. 18).

(6) Euroopan elintarviketurvallisuusviranomainen, ”Conclusion on the peer review of the pesticide risk assessment of the active substance fenamiphos”, EFSA Journal 2019;17(1):5557.